اريد احجي حول 4 نقاط مهمة بالمجتمع العراقي حول الاجهزة الذكية بيها مغالطات و تنفيذها خطأ
اولآ :
مستخدمين الايفون من يريد يجرب الاندرويد و يشوفه تطور لو لا .. يروح يركض للسامسونك و كأنه هو ممثل الاندرويد لان يقيس على طشة الشركة و شهرتها .. من راح يشوف حماوة من الاكزنوس و ورة فترة يضعف اداءة عباله كل الاندرويد هيج و بقيه الشركات بعد اسوء ( هو ميعرف بسالفه الاكزنوس و السناب) ياخي ليش تروح عالسامسونك و تعوف ون بلس، شاومي، اوبو، فيفو ، هاي الاجهزة معالجات من كوالكوم و مستشعرات كاميرات من سوني و مواصفات متقنة و راقية حتى الهواوي بيه الكيرين اهون من الاكزنوس .. تجي تقيم الاندرويد من السامسونك و يروح يرجع للايفون !
ثانيآ :
نفسهم جماعة السامسونك من يريد يجرب غير شركة .. يروح يشتري جهاز متوسط من هاي الشركة و من يشوفه مو كلش و مو بالمستوى يكول شركة فاشلة خل ارجع عالسامسونك و هو ماخذله فلاكشيب سامسونك !! ليش تقيس جودة اجهزة الشركة من جهاز متوسط؟ بيه معالج متوسط و مبيه شحن سريع و مستشعرات الكاميرا و فتحة العدسة شيء عادي ؟ ليش متجرب فلاكشيب و بعدين تحكم؟ اما اذا ماعندك امكانية فلاكشيب فلا تحكم على كل اجهزة الشركة .
ثالثآ :
موضوع الواجهه او السوفت .. هو متعود على واجهه سامسونك يروح يجرب شاومي يجي يكول واجهته محلوة ما حبيتها .. يا حبيبي انت ما متعود عليها انطيها 5 ايام او اسبوع حتى تتعود و بعدين احكم ! ليش المراجعين ينزل مراجعة ورة اسبوع استخدام او شهر .. ترى السامسونك اول ما استعملته انت هم جنت ما متعود على واجهته صح لو لا؟
رابعآ:
خلق مشكلة مموجودة و يساهم بطشتها و هو ممجرب الجهاز ولا يعرف شنو السالفه.. مثل مشكلة الوايفاي بأجهزة الشاومي .. هيه مو مشكلة بس واحد يطشها من الثاني و ميتعبون نفسهم بالبحث عن الحل و هو اطفاء وضع الترافيك لان هذا حيفصل من شبكتك و يحاول يكنك على شبكة اقوة
و اشوف هواي يكولون لا ماريد شاومي يفصل و هو ميعرف شكو
او سالفه النسخة الصينية بيها مشاكل و اني جهازين عندي نسخة صينية و كلشي ماكو يمي و من اناقشهم يطلعون ممجربين اصلا و بس سامعين
تحياتي للكل و اتمنى المستخدمين يبحثون اكثر و يفكرون قبل لا يحكمون